b'\n_START_ARTICLE_\nKlimatsko zdravili\xc5\xa1\xc4\x8de Crikvenica\n_START_PARAGRAPH_\nCrikvenica - klimatsko zdavili\xc5\xa1\xc4\x8de je naravno zdravili\xc5\xa1\xc4\x8de in rekreacijski center v Crikvenici na obali Kvarnerskega zaliva._NEWLINE_Kraj ima ve\xc4\x8d kot 100 letno tradicijo v turizmu. Leta 1891 so odprli prvi hotel Erzherzogin Clotilde, v istem letu je cesar Franc Jo\xc5\xbeef kupil Pavlinski samostan in ga najprej preuredil v voja\xc5\xa1ko letovi\xc5\xa1\xc4\x8de, kasneje pa v letovi\xc5\xa1\xc4\x8de za otroke. Leta 1906 pa je Crikvenica uradno postala priznana kot zdravili\xc5\xa1ko mesto na obali Jadranskega morja. Podnebje je sredozemsko, z ve\xc4\x8d kot 2.500 son\xc4\x8dnih ur letno z blagimi zimami, ki so najve\xc4\x8dkrat brez snega in dolgimi toplimi poletji. Podnebje, prijetna zelena okolica in pla\xc5\xbee so omogo\xc4\x8dile, da se je Crikvenica iz nekdanjega ribi\xc5\xa1kega naselja razvila v turisti\xc4\x8dni in zdravili\xc5\xa1ki kraj.\n_START_SECTION_\nZdravljenje\n_START_PARAGRAPH_\nV zdravstvene namene se kot zdravilno sredstvo uporabljata morska voda in morski zrak. Poleg hotelskih in privatnih nastanitev je v Crikvenici tudi specialna bolnica za rehabilitacijo in zdravljenje bolezni dihal in revmatizma\xc2\xa0\xc2\xbbThalassotherapija\xc2\xab. Terapijo izvajajo, v sodobnem medicinskem objektu, strokovni zdravniki (pulmologi, internisti, revmatologi, fiziatri, pediatri, otorinolaringologi) in drugo strokovno osebje. Zrak in morska voda sta posebno koristni pri zdravljenju vnetninske, vazomotorne in alergijske oblike bolezni zgornjih dihal, laringopatije, bronhialne astme, kroni\xc4\x8dnih bolezni dihal (opstruktivni bronhitis, emfizem in pnevmokonioze) ter revmatskih bolezni (vnetninske, degenerativne, izvensklepne).'